乙未春初解漕幕兼職訪秋壑西湖探韻得柳字
作者：趙孟堅
朝代：宋

paragraphs: 浮生恍流萍，聚難別易久。
經年稀會面，感歎兩執手。
佳賓稍翕集，歷落馬蹄驟。
競誇摛錦文，雄騁翻河口。
主人金叵羅，頗費黄封酒。
環坐松下亭，海納翕敷受。
飲酣氣張王，聯題健揮肘。
山凹日斜射，簷額風穿逗。
恨無秉燭遊，以夜繼斯晝。
聊追擘韻戲，嶮窄互呈鬭。
分携上木蘭，漾槳幾回首。
遥追飛蓋歸，數徧蘇堤柳。